Vroeë vloerstuipe | Baba en Kleuter
Deur Lome Koekemoer, sielkundige en ouerskapsdeskundige Woensdag, September 28, 2016 11:22
My seuntjie is nou 19 maande oud. As hy nie sy sin kry nie, kry hy vloerstuipe soos ek nog min gesien het – hy gaan lê sommer plat op die vloer en skreeu en skop met sy voete. Ek het gedink vloerstuipe is iets wat ek eers van twee jaar af kan verwag. Wat moet ek doen as hy hom so vererg?
Vanaf 18 maande begin kinders baie meer bewus raak van hul omgewing en begin hulle in die ontdekkingsfase inbeweeg. Skielik begin jou kleinding ontdek dat hy 'n keuse kan uitoefen, en die verkenning daarvan en die wêreld om hom begin sy hooffokus word. Maar hy is nog baie onvolwasse wat emosionele ontwikkeling betref.
Die emosies wat hy ervaar is alles vir hom nuut en oorweldigend. Die vloerstuipe is 'n manier om uiting te gee aan wat hy voel. Hy voel waarskynlik teleurstelling en frustrasie en moet nou leer hoe om hierdie oorweldigende emosies te hanteer.
Jou grootste taak is dus om hom te help om die emosie te identifiseer, te verwerk en op 'n meer aanvaarbare manier uit te druk. As jy hom sien vloerstuipe kry, weerkaats sy reaksie. Sê byvoorbeeld: "Mamma sien jy is nou baie ontsteld en ek kan dink dat dit frustrerend is as jy nie jou sin kan kry nie."
Hierdie reaksie help hom om sy eie emosies te identifiseer en laat hom weet dat jy sy frustrasie raaksien. As jy die reaksie ignoreer sal hy voel hy moet hewiger reageer om jou te laat verstaan hoe hy voel.
Tweedens is dit belangrik om sy behoefte aan te spreek. Sy behoefte is waarskynlik dat hy sy eie keuse wil uitoefen. Gee dus vir hom 'n keuse tussen twee moontlikhede. Jy besluit wat die opsies is, maar hy kan kies.
Laastens kan jy hom help om beter maniere te kry om sy woede en frustrasie te verwerk, soos om 'n kussing te slaan of buite te gaan hardloop. Moet hom in geen omstandighede alleen los om sy emosie te verwerk nie, hy het jou hulp daarmee nodig. Probeer sy behoefte raaksien voor jy die "stoute gedrag" raaksien.